Sommige arbeid kan baie voordelig vir 'n kind se ontwikkeling wees. Dit kan 'n kind leer om verantwoordelikheid te aanvaar en dit ontwikkel sekere vaardighede wat hom vir die res van sy lewe tot hulp sal wees. Ongelukkig is daar miljoene kinders wat vandag in haglike omstandighede 'n bestaan moet voer. In die proses word hulle gesondheid, opvoeding, persoonlike en sosiale ontwikkeling en selfs hulle lewe in die spel geplaas. Hulle moet soms op jong ouderdom reeds werk om aan die lewe te bly. Hulle werk is baie keer gevaarlik en hulle werksure buitensporig… en in ruil daarvoor ontvang hulle 'n belaglike of geen salaris. Armoede is gewoonlik die rede waarom kinders op 'n jong ouderdom moet werk om aan die lewe te bly. In sommige gevalle is dit 'n gevestigde tradisie om die kinders by die ekonomiese aktiwiteite van die gesin te betrek. Nog 'n oorsaak is werkgewers wat goedkoop kinderarbeid inspan vir eie ekonomiese gewin. Kinders word in gevaarlike situasies in diens geneem omdat hulle nie so veeleisend is nie, sekere werkies met hulle klein vingertjies makliker verrig en nie om groter salarisse onderhandel nie.